‘Lekka’ – Rassie praat oor sosiale mediaRassie Erasmus in Dublin. Foto: Ken Sutton/AFP. As daar nou iemand is wie se twiets die rugbywêreld laat gons, dan moet dit Rassie Erasmus wees. SA Rugby se direkteur van rugby kruis al geruime tyd swaarde met Wêreldrugby oor wedstrydbeamptes se hantering van Springbok-toetse. Nou het die 50-jarige rugbyman in ŉ regstreekse video van 20 minute sy teenwoordigheid op sosiale media verduidelik. “Uiteraard sal daar nou niks omstrede gesê word nie; anders as vóór en ná ŉ belangrike toets is hierdie slegs ŉ platform waarop ek vir die eerste keer op ŉ meer ontspanne manier kan gesels,” het die Wêreldbeker-wenafrigter gesê. Volgens Erasmus val belangrike inligting soms deur die krake van ŉ amptelike perskonferensie en die volle boodskap word dan nie heeltemal oorgedra nie. “Mense wil weet waarom ek op sosiale media is. As ek net daardie vraag nou kan beantwoord sal dit ŉ goeie begin wees. Dalk kan ons dan binnekort nog ŉ soortgelyke sessie hou.” Hy het erken dat hy aanvanklik teen die gebruik van sosiale media gekant was. Maar hy het later sy uitkyk verander. Siya Kolisi en Rassie Erasmus. Foto: Siyabulela Duda/GCIS “As jy die media toegang [tot die Springbokke] weier, hoe gaan die ondersteuners dan betrokke by die span wees? Eintlik kan ŉ mens deesdae nie sonder die media nie – hulle moet die ondersteuners op hoogte hou.” Benewens die feit dat sosialemediateenwoordigheid ŉ lekker manier is om met ondersteuners in verbinding te tree, is dit ook ŉ noodsaaklikheid om die spelers te beskerm. In teenstelling met die meeste rugbyspelende lande kondig die Springbokke reeds op ŉ Dinsdag hul span vir die komende naweek se toets aan nadat die spelers al die vorige dag in kennis gestel is. Erasmus meen dat die invloed van sosiale media die afrigters noop om die wedstrydgroep so gou as moontlik bekend te maak sodat die spelers dan op hul voorbereidingswerk kan konsentreer. “As jy nie op hoogte van dinge bly nie kan ŉ speler se gedrag jou onkant betrap – bloot net omdat hy gelees het wat daar op sosiale media van hom gesê word.” Die Springbokke volg ŉ spesifieke program op ŉ Maandag, Dinsdag en Woensdag, waarna die spelers ŉ kort blaaskans vóór Vrydag se kapteinsoefening geniet. “Ek het al gesien dat ŉ speler 12:00 op ŉ Woensdag die veld ná ŉ uitstekende oefensessie verlaat, net om teen Donderdagaand ŉ gedaanteverwisseling te ondergaan. Hy het dan óf te veel óf te min selfvertroue óf jy kan sien dat iets hom baie pla. Dít is die rede waarom ek op sosiale media is.”